Тое ж самае, вядома, назіраецца і ў іншых установах дашкольнай адукацыі, але, як я ўжо заўважыла, немалую частку цацак у 92-м садку складаюць самаробныя лялькі, машынкі, домікі, наборы лато і г.д. Як растлумачыла Лілія Канстанцінаўна, усё гэта не выпадковыя цацкі і гульні, а частка прадуманай выхаваўчай палітыкі, якая праводзіцца ў яслях-садзе. Калектыў ужо некалькі гадоў дзейнічае на аснове метаду праектаў, калі над вырашэннем пэўнай праблемы разам працуюць і педагогі, і дзеці, і бацькі. Немалаважная частка многіх, хаця і не ўсіх праектаў, — прыдумванне, стварэнне цацак і гульняў, арганізацыя іх выстаў.